
Na podlagi 157.a člena Zakona o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. 95/23, 117/23, 131/23 – ZORZFS in 62/24) Vlada Republike Slovenije izdaja

U R E D B O 
o metodologiji in normativih za določanje ocenjenih vrednosti, povezanih z odstranitvijo objektov ter nadomestitvenimi objekti
1. člen

(splošna določba)

(1) Ta uredba določa metodologijo in normative za določanje cen kalkulativnih postavk za izračun ocenjene vrednosti za projektantske ter gradbene storitve.

(2) Vsi zneski v uredbi so izraženi v eurih in brez davka na dodano vrednost.

2. člen 

(razvita uporabna površina objekta)

(1) Razvita uporabna površina objekta predstavlja seštevek minimalne uporabne površine objekta in reducirane uporabne površine prostorov.

(2) Minimalna uporabna površina objekta iz prejšnjega odstavka predstavlja tlorisno površino obzidanih, zaprtih prostorov objekta, ki so namenjeni stanovanjski rabi, izmerjenih po notranjih dimenzijah. 

(3) Reducirana uporabna površina prostorov iz prvega odstavka tega člena predstavlja površino prostorov, ki so namenjeni funkcionalnosti in uporabi objekta ter se določi s pomnožitvijo njihove neto tlorisne površine z ustreznim redukcijskim faktorjem.

(4) Redukcijski faktorji za izračun reducirane uporabne površine prostorov iz prejšnjega odstavka so naslednji:

	1.
	za balkon, teraso, nadstrešnico
	0,25

	2.
	za ložo
	0,75

	3.
	za (nebivanjsko) podstrešje, ki ima svetlo višino do vključno 2 m
	0,35

	4.
	za (nebivanjsko) podstrešje, ki ima svetlo višino nad 2 m
	0,45

	5.
	za mansardo, ki ima svetlo višino do 2 m
	0,75

	6.
	za klet, shrambo, garažo in drug prostor, ki je del osnovnega objekta in ni namenjen prebivanju ljudi, ni posebej izoliran, ni ogrevan, brez posebnih inštalacij in brez posebnih finalnih obdelav sten ter stropov.
	0,75


.

(5) Razvita uporabna površina iz prvega odstavka tega člena se izračuna po naslednji enačbi:

A [m2] = U + P1[m2] × f1 + P2 [m2] × f2 +… + Pn [m2] × fn,

pri čemer je: 

· A: razvita uporabna površina objekta;
· U: minimalna uporabna površina objekta;
· P1,2,…n: neto tlorisna površina posameznega prostora;
· f1,2,…n: redukcijski faktor posameznega prostora. 

3. člen 

(ocenjena vrednost storitev projektiranja)

(1) Storitve projektiranja zajemajo projektantski nadzor in pripravo projektne dokumentacije (v nadaljnjem besedilu: PD), ki obsega pripravo zakonsko predpisanih vsebin projektne dokumentacije za nadomestitvene objekte, in sicer:

1. dokumentacijo za pridobitev projektnih in drugih pogojev (v nadaljnjem besedilu: DPP);

2. dokumentacijo za pridobitev mnenj in gradbenega dovoljenja (v nadaljnjem besedilu: DGD);

3. dokumentacijo za izvedbo gradnje (v nadaljnjem besedilu: PZI);

4. dokumentacijo izvedenih del (v nadaljnjem besedilu: PID);

5. ostalo potrebno dokumentacijo za pridobitev uporabnega dovoljenja;

6. dokumentacijo za izvedbo vseh hišnih komunalnih priključkov in infrastrukture za objekt ter dostope od objekta do najbližjega priključnega jaška neposredno ob nepremičnini, na kateri stoji nadomestitveni objekt.

(2) Odstotni delež vrednosti storitev projektiranja se izračuna po naslednji enačbi:
SP [%] = 10 - 0,005 x A (za objekte, kjer je A ≤ 500 m2),

pri čemer je: 

· A: razvita uporabna površina objekta, kot je opredeljena v petem odstavku 2. člena te uredbe;

· SP: odstotni delež vrednosti storitev projektiranja.

(3) Ocenjena vrednost storitev projektiranja se izračuna po naslednji enačbi:
CPD [EUR] = SP [%] x COB [EUR],

pri čemer je:

· CPD: ocenjena vrednost storitev projektiranja;

· SP: odstotni delež vrednosti storitev projektiranja;

· COB: ocenjena vrednost gradbenih, obrtnih in inštalacijskih del (v nadaljnjem besedilu: GOI del) za izgradnjo nadomestitvenega objekta iz petega odstavka 4. člena te uredbe.

4. člen 

(ocenjena vrednost gradbenih, obrtnih in inštalacijskih del za nadomestitveni objekt)

(1) Pri izračunu ocenjene vrednosti GOI del za izgradnjo nadomestitvenega objekta se upoštevajo razvita uporabna površina, ki je opredeljena v 2. členu te uredbe, povprečna gradbena cena ter ustrezni korekcijski faktorji, ki vplivajo na ocenjeno vrednost zaradi velikosti objekta, specifične lege, oteženosti dostopa do objekta ter naklona terena, na katerem se objekt gradi.

(2) Povprečna gradbena cena je oblikovana na podlagi načela ključ v roke in zajema izvedbo vseh gradbenih, obrtnih, zaključnih del do polne funkcionalnosti objekta v skladu s standardom, opredeljenim v projektni nalogi, ter vgradnjo strojne oziroma električne opreme, izvedbo hišnih komunalnih priključkov in zunanje ureditve, kot so opredeljeni v projektni nalogi, brez prispevkov, vrednosti zemljišča ter notranje opreme, ki ni del gradnje.

(3) Povprečna gradbena cena iz prejšnjega odstavka se izraža v razmerju do kvadratnega metra razvite uporabne površine, opredeljene v 2. členu te uredbe, in znaša 2.230 eurov/m2.

(4) Korekcijski faktorji iz prvega odstavka tega člena so:

1. faktor velikosti:

a) za objekte, ki imajo manj kot 90 m2 razvite uporabne površine objekta, znaša 1,05,
b) za objekte, ki imajo več kot 120 m2 razvite uporabne površine objekta, znaša  0,96;
2. faktor oteženosti dostopa, ki se uporabi, ko je dostop do zemljišča, kjer se izvaja gradnja, po cestišču z naklonom večjim od 12%, znaša 1,03;

3. faktor naklona terena, ki se uporabi, ko ima zemljišče, na katerem se izvaja gradnja naklon med 4–8%, znaša 1,04.

(5) Ocenjena vrednost izvedbe GOI del za izgradnjo nadomestitvenega objekta se določi po naslednji enačbi:
COB [EUR] = Cm2 [EUR/ m2] x A [m2] x fV [%] x fD [%] x fT [%],

pri čemer je: 

· COB: ocenjena vrednost GOI del za izgradnjo nadomestitvenega objekta;

· Cm2: povprečna gradbena cena;

· A: razvita uporabna površina objekta;

· fV: faktor velikosti;

· fD: faktor oteženosti dostopa;

· fT: faktor naklona terena.

5. člen 

(ocenjena vrednost nadzora nad gradnjo nadomestitvenega objekta in storitev koordinacije za varnost in zdravje pri delu)

(1) Za izračun ocenjene vrednosti nadzora nad gradnjo nadomestitvenega objekta se upošteva ustrezen korekcijski faktor, ki vpliva na ocenjeno vrednost zaradi velikosti objekta:

a) za objekte z neto tlorisno površino do vključno 85 m2 znaša 1,15;

b) za objekte z neto tlorisno površino več kot 85 m2 in do vključno 130 m2 znaša 1,00;

c) za objekte z neto tlorisno površino nad 130 m2 znaša 0,92.

(2) Odstotni delež vrednosti nadzora nad gradnjo nadomestitvenega objekta znaša pet odstotkov. 

(3) Ocenjena vrednost nadzora se izračuna po naslednji enačbi:
CNAD [EUR] = SNAD [%] x COB [EUR] x fV [%],

pri čemer je: 

· CNAD: ocenjena vrednost nadzora;

· SNAD: odstotni delež vrednosti nadzora iz prejšnjega odstavka; 

· fV: faktor velikosti iz prvega odstavka tega člena;

· COB: ocenjena vrednost GOI del za izgradnjo nadomestitvenega objekta, kot je opredeljena v petem odstavku 4. člena te uredbe.

(4) Ocenjena vrednost storitev koordinacije za varnost in zdravje pri delu za nadomestitveni objekt znaša 1.500 eurov/objekt.

6. člen 

(ocenjena vrednost odstranitve objekta)

(1) Ocenjena vrednost odstranitve objekta je oblikovana na podlagi načela ključ v roke in zajema vsa potrebna dela za izvedbo varne, strokovne ter tehnično pravilne odstranitve objekta, prevoz gradbenih odpadkov v zbirni center v oddaljenosti do 50 km od objekta in takse za odlaganje vseh vrst odpadkov, ki so predhodno sortirani.

(2) Pri izračunu ocenjene vrednosti odstranitve objekta se upošteva ustrezne korekcijske faktorje, ki vplivajo na ocenjeno vrednost zaradi velikosti objekta in nevarnosti ob odstranjevanju zaradi stanja ali poškodb objekta. 

(3) Povprečna cena del za odstranitev objekta se izraža v razmerju do kvadratnega metra neto tlorisne površine objekta, ki se odstranjuje, in znaša 83,70 eurov/m2.

(4) Korekcijski faktorji iz drugega odstavka tega člena so:

1. faktor velikosti:

a) za objekte z neto tlorisno površino do vključno 85 m2 znaša 1,15,
b) za objekte z neto tlorisno površino več kot 85 m2 in do vključno 130 m2 znaša 1,00,
c) za objekte z neto tlorisno površino nad 130 m2 znaša 0,92;

2. faktor nevarnosti ob odstranjevanju objekta, ki se uporabi, ko obstaja dejanska

nevarnost, da se celoten ali del objekta ob odstranjevanju sam poruši, znaša 1,60.

(5) Povprečna cena projektne dokumentacije za odstranitev objekta znaša 2.500 eurov/objekt.

(6) Ocenjena vrednost odstranitve objekta iz prvega odstavka tega člena se izračuna po naslednji enačbi:
CRUŠ [EUR] = (POBJ [m2] x CPOV [EUR/m2] x fV x fN) + CPZO [EUR],

pri čemer je: 

· CRUŠ: ocenjena vrednost odstranitve objekta;

· POBJ: neto tlorisna površina objekta, ki se ga odstranjuje; 

· CPOV: povprečna cena del za odstranitev objekta;

· fV: faktor velikosti;

· fN: faktor nevarnosti ob odstranjevanju objekta;

· CPZO: povprečna cena projektne dokumentacije za odstranitev objekta.

7. člen 

(ocenjena vrednost nadzora nad odstranitvijo objekta)

(1) Odstotni delež vrednosti nadzora nad odstranitvijo objekta znaša deset odstotkov.

(2) Ocenjena vrednost nadzora nad odstranitvijo objekta se določi po naslednji enačbi:
CNAD [EUR] = SNAD [%] x (CRUŠ [EUR] - CPZO [EUR]),

pri čemer je: 

· CNAD: ocenjena vrednost nadzora;

· SNAD: odstotni delež vrednosti nadzora iz prejšnjega odstavka; 

· CRUŠ: ocenjena vrednost odstranitve objekta, kot je opredeljena v šestem odstavku prejšnjega člena;

· CPZO: povprečna cena projektne dokumentacije za odstranitev objekta, kot je opredeljena v petem odstavku prejšnjega člena.

(3) Če je potrebno pri odstranitvi objekta zagotoviti storitve koordinacije za varnost in zdravje pri delu, znaša ocenjena vrednost teh storitev 1.500 eurov/objekt.

8. člen

(metoda določanja razlik v ceni)

Povprečna gradbena cena iz tretjega odstavka 4. člena te uredbe in povprečna cena del za odstranitev objekta iz tretjega odstavka 6. člena te uredbe se vsakih šest mesecev od uveljavitve te uredbe uskladita s povprečnim indeksom za stanovanjsko gradnjo (indeks 33), izračunanim z uporabo metodologije z indeksi razlike v ceni ZGIGM – GZS za posamezne vrste del ali vrste objektov, ki je objavljena na spletni strani Gospodarske zbornice Slovenije.

KONČNA DOLOČBA
9. člen 

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Št. 00704-382/2024
Ljubljana, dne 16. januarja 2025
EVA 2024-1547-0009

Vlada Republike Slovenije


dr. Robert Golob

predsednik

